
Nu konferans li ti lor Local Government Bill ki fek rann piblik e ki Guvernman ena lintansyon amenn dan Parlman dan 2-3 semenn, e fer vote. Nu dan Lalit nu truv sa kuma enn atak istorik e anti demokratik. 

Lalit akord buku linportans demokrasi rezyonal, e nu finn anfet partisip dan plizir eleksyon rezyonal, lavil lakanpayn.

Dan lavil nu finn mem fer bann bon skor, ena kandida ki finn gayn ziska 30% vot elekter lavil. Dan lakapayn, nu finn ena bann Konsey Vilaz ki finn elir lor baz program Lalit, ki finn gayn sutyin militan Lalit, kot militan Lalit ti kandida. Par exanp, Konsey Vilaz anytye, kuma Surinam, Rivyer Noire, Bambous. E finn  ena manb Lalit ki finn eli pu syeze dan Konsey Distrik. Sa Bil ki Guvernmann MSM-MMM-PMSD pe amene li enn atak kont drwa demokratik, li limit drwa demokratik abitan lavil e vilaz. Pu koz lor sa Billla plis an detay ena 3 portparol Lalit: Ashok Subron, Ram Seegobin ek Rajni Lallah.

Ashok Subron:
Enn sistem administrasyon rezyonal, li enn pilye inportan dan lavi demokratik ninport ki pei.

Dan Moris nu ena enn sistem ibrid ki port lanprent nu listwar kolonyal, li port lanprint pasaz opuvwar bann muvman ase fasizant kuma PMSD, e osi lanprint enn kontrol deta lor sistem administrasyon rezyonal. E anmemtam osi li rezilta lalit demokratik ki finn ena dan pei.

Konba pu reform administrasyon rezyonal li enn eleman santral dan tu bann muvman ki finn ena dan syek dernye,. Dan fondasyon Parti Travayis nu truv ki sa konba-la ti ena enn plas inportan. Li finn amenn ver  kreasyon Konsey Vilaz an 1956. Dan kumansman formasyon MMM dan bann lane ’70 reform ek sanzman dan sistem administrasyon rezyonal ti enn pilye inportan dan program ki MMM ti pibliye, ‘Pu enn lil Moris meyer”.

Buku dimunn Moris ti plas buku lespwar ki enn sanzman profon dan sistem administrasyon rezyonal kapav amenn enn so kalitativ dan sistem demokratik lokal. Dan program guvernmantal MSM-MMM pu dernye eleksyon zeneral, reform administrasyon rezyonal ti enn eleman santral. Nu kapav dir ti ena buku expectation depi lamas dimunn ki pu ena enn deba demokratik dan pei antye. Ki kalite nuvo sistem administrasyon rezyonal bizin? Ki li dan rezyon lakanpayn, ki li dan rezyon lavil. Me, olye ki ena deba ek bann propozisyon, olye sa, enn fwa ki sa nuvo guvernman-la inn pran puvwar, ki nu truve? Nu truve ki pandan preske 2 an ant lane 2000 ek 2002, ena enn silans total, enn inaksyon total.

Dezyem kitsoz ki nu finn truve, nu’nn truve ki an 2002, Guvernman MSM-MMM inn pran desizyon pu ranvway eleksyon renuvelman tu Konsey Vilaz. Li finn pas enn lalwa dan Parlman lane denyer. Zot zis inn ranvway eleksyon vilaz san enn propozisyon alternativ pu enn sistem administrasyon rezyonal. Sa li byin grav. 

Trwazyem



soz nu finn truve se nu finn truv bann ‘leak’ (fwit kalkilte) dan lapres pu manipil lopinyon pblik, pu mislead lopinyon publik. Olye enn deba nasyonal lor enn propozisyon kler, nu truv tu kalite espes lartik ki nu kwar delibereman ‘large’ a lapres pu manipil lopinyon piblik.

Katryem. Tu dimunn pe poz kestyon be kifer pa finn ena okenn Selek Komiti ubyin okenn Komisyon ki uver a propozisyon depi diferan parti politik, diferan lasosyasyon, depi diferan eli dan bann konsey adminstrasyon rezyonal ki li dan lavil e lakanpayn. Dan Moris ena buku lorganisyon politik ki ena lide, ena buku lasosyasyon kartye ki ena buku lide lor kimanyer enn sistem administrasyon rezyonal bizin rule. Pa finn ena ni enn Selek Komiti ni okenn Komisyon uver.

Kestyon osi poze, Kifer pa finn ena okenn White Paper ki presed enn Bil osi inportan ki sannla la? 

Tusala amenn nu a konklir ki guvernman MSM-MMM finn adopte enn lapros anti-demokratik, teknokratik. Savedir li ti met enn ti komite bann fonksyoner pu prepar enn Bil, enn propozisyon pu reform osi inportan. Guvernman finn adopte enn latitid elitis par fer enn ansyin ziz vinn konseye e ki nu pa krwar konpran buku dan realite bann kartye lavil e lakanpayn dan sa pei-la. Aster  guvernman finn rann piblik enn Bil, li finn met kominike dan zurnal pu dir si ninport kisannla ena bann propozisyon kominik li a Permanent Secretary. E li finn donn 2 semenn. Lerla Bil-la pu vinn ofisyelman lor azanda Lasanble Nasyonal.

Nu truv ki prezantasyon sa Bil-la li kumadir inn met kuto anba lagorz. Savedir Guvernman fini ranvway eleksyon vilaz, pena enn sistem demokratik dan lakanpayn ditu zordi Kabine lerla pe vinn ek enn Bil. 

Anmemtan nu pe truv bann tu kalite nuvel, ek manipilasyon lopinyon dan prezantasyon sa bil-la, nuvel kontenir foste ki taler nu kapav rant an detay lor la.

Alor pu nu dan Lalit, MSM-MMM ena bann kalkil byin sinik dan prezantasyon sa Bil-la. Nu panse ki so bi se pu aliyn sistem administrasyon rezyonal pu fer li vinn konpatib avek sa politik ekonomik e sosyal ki apel “neo-liberalism”. Guvernman pe introdir enn nuvo tax ankor. Li pe ogmant kontrol gran parti politik ek Lalyans lor sistem administrasyon rezyonal.

Dan kad sa deba otur Local Government Bill li osi inportan pu nu suliyn rol lopozisyon parlmanter, spesyalman Parti Travayis pu so oportinism ase degutan lor sa size-la. Parti Travayis inn refiz pran pozisyon kan ti ranvway eleksyon vilaz lane dernyer. Zot ti adopte enn latitid lese-fer pu lerla kritik guvernman apre, pu tir bann benefis elektoral depi sanzman ki pe propoze.

Anfet se inikman Lalit ki zordi reprezant lopozisyon a proze guvernman MSM-MMM lor kestyon administrasyon rezyonal. Depi lane dernyer, nu sel lafors ki finn opoz sa ranvwa ek sa lapros anti-demokratik pu sanz sistem administrasyon rezyonal. 

Ki nu ti fer? Nu finn adres enn let a tu bann kandida ek tu bann Konseye Vilaz dan Moris lane dernyer. Kuma sa Bil-la ti prezante semenn dernyer nu finn emet enn premye komanter (enn “explanatory Memorandum Paralel) e zordi nu sel lavwa koeran, onet e kredib lor sa size-al. E se pu sa ki nu pe fer sa konferans depres-la pu donn plis an detay nu kritik spesifik lor sa Bil-la.

Ram Seegobin

Li pa ditu dan nu lintansyon pu analiz sa Bil-la kloz par kloz. Li pa interesan fer li kumsa e nu pa truv li itil. Nu pe plito denons Bil-la dan so globalite e nu pe denons li kuma enn eskrokri. Nu finn reflesi buku, nu pa finn truv enn lot mo pu dekrir li. Li enn eskrokri mem. Enn eskrokri par rapor ek seki guvernman MSM-MMM, li-mem ti dekrir kuma enn “desantralizasyon” administrasyon rezyonal.

Nu kapav get Bil-la dan 2 gran lax.

Enn premye lax se Bil vinn inpoz enn tax imobilye partu dan pei-la.

Enn dezyem lax se bann sanzman ki Bil-la propoze vinn etablir kontrol bann gran parti lor tu administrasyon rezyonal. Amnmentan li vinn ankuraz enn form elitis ki nu truv byin anti-demokratik. 

Les nu get an detay sa tax imoblilye-la. Finn ena enn ase long deba dan Moris lor tax riral, li ti enn deba parfwa byin fose, enn deba ki pu buku parti ti enn deba mine. Me ki Bil-la vinn fer.? Sa mem nu apel li enn eskrokri. Bil-la li vinn konturn deba-la, li vinn konturn deba otur tax riral. Ki li fer? Li vinn inpoz enn tax imobiliye par aboli sa konsep bann rezyon riral. Alor u pena enn deba, tax riral ubyin non. Alor Guvernman li vini li dir kumsa, li rezud deba-la, li dir anu eliminn sa mo “riral”-la. Tu Konsey zot tu vinn “Minisipalite”, lerla ena enn tax imobilye partu dan pei. Seki nu dir. Eski u kapav pran enn distrik byin larz, byin etandi zeografikman, u nek apel sa distrik-la enn “minisipaliter” pu ki lerla evidaman tax imobilye vinn otomatik parski li enn minisipalite. U vinn apel li enn “minisipalite”. Alafin Guvernman pe konturn enn prinsip absoliman fondamantal ki pa kapav ena enn “nuvo taxasyon” san “reprezantasyon” demokratik.

Enn dezyem eskrokri se par pretann ki kan u apel enn distrik enn “minisipalite”, lerla par enn espes baget mazik u pe met tu lor enn pye degalite. Ki u finn fer? U finn sanz nom enn distrik, u finn apel li “Minisipalite”, lerla sanse sa otomatikman fer sa rezyon-la, tu so bann dimunn ladan, vinn lor enn pye degalite. Sa li bann eskrokri ase naif. 

Mo sir personn pa pu tom ladan.

Kestyon tax imobilye Minis Lejongard inn dir ki li enn lekzanp desantaralizasyon, parski sak Konsey Minisipal existan ubyin nuvo pu desid lor nivo taxasyon ki pu ena lor tu bann lakaz.

An fet seki sa fer an realite se li permet guvernman santral, lor enn peryod letan, eliminn “grant” ki zordi donn bann administrasyon rezyonal.

Savedir “Grant”-la pa pu ogmante kuma li bizin ogmante pu kuver bann fre ek sak Konsey Minisipal pu bizin aziste tax imobilye pu li balans so bidze. Sa, nu truv sa pe vini depi byin lontan, li evidan. Par sa desantralizasyon-la seki Guvernman pe fer li pe viz pu eliminn gradyelman bann grant, san ki li sarye responsabilite politik pu rediksyon sa bann grant-la. 

Enn lot zafer ki Local Government Bill finn fer se enn form korporatizasyon e privatizasyon. Konsey. Konsey-la pu rule inpe kuma enn konpayni. Osito ki grant ki guvernman done pa pu sifi bann Konsey pu kapav pran bann lonn, pu kapav isyu bann debennchez, espes aksyon. Me sirtu zot pu kapav rant dan bann Joint Ventures ek sekter prive pu proze devlopman. Kan enn Konsey pa pu ena ase fon pu bann proze devlopman anfet seki li pu fer se li pu privatiz bann proze devlopman, li pu rant dan enn Joint Venture, enn espes B.O.T Minisipal ek an partenarya ek sekter prive li pu amenn bann proze devlopman. Nu truv sa ekivo a enn korporatizasyon e enn privatizasyon zesyon minisipal. 

Konsey pu gayn drwa atraver sa bann Tender Board ki pu met dibut uver bann tender a bann transnasyonal pu vinn fer drin dan bann landrwa. 

Buku zafer dan sa bann laspe Bill-la vremem reprezant seki Ashok ti pe dir, enn anliynman ek enn politik iltra-liberal guvernman. Li pu permet Minisipalite rant dan sa bann mem BOT, Joint Venture tusala ek sekter prive ek bann konpayni internasyonal, bann transnasyonal parey kuma Guvernman pe fer. Li pe fer sa Bil-la pu bann Minisipalite ena mem kapasite.

Kan guvernman pe inpoz sa tax imobilye partu dan pei, metod ki li pe servi ki nu truv kriminel.

Parski sa eliminasyon eleksyon vilaz, eliminasyon konsey vilaz, li reprezant pu nu dan Lalit, enn veritab destriksyon fabrik sosyo-politik dan lamwatye pei. Par exanp zordi sak vilaz ena enn Vilez Orl; bann dimunn dan sa vilaz-la ena sa fasilite pu servi vilez orl, bann klib fer zot renyon laba, lasosyasyon fer zot lasanble, zot komite. Pu servi Vilez Orl u nek ena pu al kontakte Prezidan, u ekrir enn let an Kreol, u donn sa prezidan, u kapav servi Vilez Orl. Me dime, kisannla pu zer sa bann Vilez Orl dan sak vilaz? Eski kan sak fwa enn klib futborl ule fer so lasanble li pu bizin avoy enn let a enn Konsey lwin e atann enn repons par ekri? Alor li pu afekte lavi dimunn dan vilaz. Bann Konsey Vilaz tradisyonelman finn byin aktif dan organiz bann fonksyon sportif, bann aktivite sportif, bann aktivite kiltirel, bann aktivite sosyal. Sa kalite organizasyon-la, li reprezant enn gran lavans. E kan u eliminn Konsey Vilaz, u eliminn sa kalite aktivite-la. Anfet seki pu arive u pe ankuraz fragmantasyon dan vilaz ek malerezman fragmantasyon lor baz kominalo-relizyez. Parski nepli pu ena enn Konsey eli demokratikman pu organiz tu sa bann aktivite-la. Alor lerla u pu kumans gayn diferan sosyete, grup kominal ki pu organiz lavi sosyal ek kiltirel dan vilaz. Sa li kapav fer buku ditor dan tu vilaz. Parfwa dimunn pa realiz inportans prosesis eleksyon vilaz.

Enn lot lax ki mo ti dekrir se manyer ki nuvo Bil-la li pu etann kontrol bann gran parti. Nu apel zot bann “gran” parti me sirtu zot bann parti ki finanse par gran burzwazi, finans parfwa vizib, parfwa okilt. Alafin kan u byin get manyer ki pu organiz eleksyon onivo distrik u truve ki zis bann laparey bann gran parti ki pu kapav aliyn enn lekip, ki pu kuver plizir vilaz. Zordi kuma li ete, sak vilaz, banb dimunn dan vilaz-la, bann dimunn dan rezyon vilaz-la, zot met dibut enn lekip. Me dime, kan u pu ena plizir vilaz ki pu vot pu mem lalis, me kimanyer dimunn dan diferan vilaz pu met dibut enn lalis konzwin? Li pa posib. Alor alafin se bann gran parti ki finanse par kapital e ki ena buku mwayin ki pu kapav met dibut sa lekip ki pu kuver plizir vilaz anmemtan. Alafin se zis bann gran laparey parti ki pu pran kontrol, parey zot inn fer dan Minisipalite, pran kontrol lor leres pei. 

Nu finn deza truv manyer bann gran parti, bann Minis, bann depite landrwa manipil eleksyon Prezidan Distrik, eleksyon lemer. Ena bann kalkil savant, ena bann manev malprop ki al ziska sekestrasyon, brayb, treating, tusala organize par bann gran parti. Sakula kan pu ena lemer ki pu eli pu 5 an, dan sakenn sa 12 Minisipalite nu kapav imazinn pwa sa bann gran parti-la pu manipil eleksyon sa lemer ki pu ena manada 5 an. Pa zis sa. Anfet Bil-la fer sa manda lemer 5an la vinn obligatwar. Alor, kikenn apre eleksyon finn eli lemer pu 5 an, lerla si apre 3 an, li deside pu enn rezon ubyin enn lot pu demisyone kuma lemer, li otomatikman pu perdi so syez konseye. Ena bann but dan lalwa ki rann sa manda 5-an la obligatwar. E sa li ase etonan dan enn lepok kot onivo Guvernman Santral nu kapav ena pos Premye Minis ki partaze 3-an/2 an, me Lemer, non. Enn lemer li obligatwarman pu 5-an tandi ki enn Premye Minis ubyen mem Prezidan zordi dan pei u kapav avoy li pu 3 an, lerla li step down. Nu ena enn sityasyon kot Parlman kapav elir enn Prezidan kan li byin kone ki li pu la pu zis tan banane, e apre avan so manda fini, li pe ale. Me lemer pa kapav fer sa. 

Enn lot pwin dan sa Bill-la ki inportan se kan pe eliminn tu sa bann Eleksyon Konsey Vilaz tusala, e su presyon kanpayn ki nu dan Lalit finn amene ki finn fer zot vinn inklir ladan enn konsep “komite kartye”, me bann “komite kartye” ase bidon. Bann “komite kartye” ki Konsey Minisipal pu nome. Pa enn “komite kartye” ki dimunn kartye pu elir. Konsey Minisipal si li truve li anvi nom enn “komite kartye” dan tel landrwa, li pu swazir nef dimunn pu fer sa vinn enn “komite kartye”. Ki kalite “komite kartye” sa, kinn swazir par enn Konsey Minisipal? Kan u tann seki Minis Lejongard inn dir dan so konferans de pres u kumans gayn loder inpe drol. Li dir ki dan sa bann “komite kartye” u kapav gayn bann dimunn kuma polisye. Kimanyer sa bann “komite kartye” ek bann polisye pu azir? Alafin manyer ki pe re-organiz sa li anfet ekivo a enn santralizasyon puvwar politik, enn rediksyon dan partisipasyon lamas dimunn. Bil-la vinn ankuraz enn elitism byin anti demokratik.

Pu kumanse ena enn rediksyon ase masif dan nomb konseye. Minisipalite existan ena 126 konseye, tandi ki Bil-la pe vinn sanz sa, fer li vinn 72, preske lamwatye. Dan tu bann konsey vilaz zordi ena pre 1,700 konseye, tusa pe ale. Bil-la dir pu ena 96 konseye pu sa nuvo 7 minisipalite. Alor enn rediksyon masif dan nomb dimunn ki pu partisip dan administrasyon rezyonal.

Enn dezyem pwin lor samem size elitism-la. lor kestyon langaz. Su Local Government Act 1989 Konsey Minisipal zot bann deba e minits pu fer an Angle ubyin Franse. Konsey Distrik li dir ki minits pu garde an Angle, me li pa dir nannye lor dan ki langaz pu fer bann deba.. E nu kone ki dan tu Konsey Distrik tu deba inportan fer an Kreol, langaz ki tu dimunn kapav koze. Dan nuvo Local Government Bill li vinn dir ki tu Konsey parski evidaman (aster li finn vinn enn Conseil Municipal, mon cher) minits pu garde an Angle e an Franse. Mo pa kone Franse-la kot sorti, me li finn rantre. E li vinn dir u ki deba e dan konsey e dan bann Komisyon pu an Angle e an Franse. Zame nu finn dakor ek sa kalifikasyon pu et kandida. Dan enn demokrasi u pa kapav ena enn kalifikasyon pu et elekter ek enn lot kalifikasyon pli ot pu et kandida. Sa li kont tu bann prinsip demokratik. Si u kalifye pu et elekter, u kalifye pu et kandida. Isi ena enn kalifikasyon adisyonel pu et kandida kot u bizin konn koz ek ekrir Angle ek Franse. Zame nu pa finn dakor ar sa. Sa pe inpoze lor lakanpayn osi asterla.

Enn trwazyem pwin lor sa kestyon elitis-la. Mo pu donn enn lexanp. Pe dir tu bann Konsey Minisipal, ansyin ek nuvo, pu reini tule kinzenn. Byin bon. Nu pran nuvo Minisipalite Riviere Noire ki pu kumanse kot L Tour Koenig, li pu al fini kot Riviere des Galets. U kone kot Riviere des Galets? Li kot Chemin Grenier laba. Minisipalite de la Riviere Noire pu kumanse Latour Koenig, li pu al fini kot Chemin Grenier. Kan Konsey-la pu zwenn tule kinz zur, bann konseye ki res latour Koenig ek ki res Riviere des Galets, kimanyer zot pu asiste renyon ki pu fer Bambous sirman. Alor asterla pu bizin bann konseye ki ena loto. Dimunn ki pena loto difisilman pu kapav fonksyone antan ki konseye. Alor sa li enn lot lexanp elitism ki sa Bil-la pu amene.

Enn pwin ki inportan ki dan konferans de pres ki Minis Lejongeard ek ansyin ziz Ahnee finn fer konzwintman. Nu truv sa ase etranz ki enn ex-ziz vinn defann politik enn nuvo Bil. Zot finn vinn anonse, e buku lagazet finn repran sa kuma tit prinsipal, ki nepli pu ena kimil Depite ek Konseye. Week-End samem so tit prinsipal. Me kan u get lalwa-la na pena sa. Lalwa-la li exakteman kuma lalwa lontan. Nek mo krwar Minis ki pa pu kapav et e Minis e Konseye. Me pu depite-konseye, lalwa-la pa vinn dir nanye lor la.

Alor mo pa kone si sa li enn manipilasyon u enn movez konpreansyon, ubyin Lejongard ki finn mal explike. Nu pa kone. Ek osi ziz Ahnee sannkula inn vinn felesit Minis Lejongeard parski li dir zame enn Minis finn donn volonterman otan so puvwar, finn abandonn volonterman otan so bann puvwar, alor ena plis demokratizasyon. Me anfet li vre li pa vre. Li petet zis vre dan lesans ki ena buku zafer su lalwa existan ki dan lame Minis e ki sa nuvo Bil-la  vinn tire dan lame Minis. Me li tir sa dan lame Minis, li met sa dan lame Prezidan. Me si sa li enn letap dan demokratizasyon, mo pa kone. U pe transfer enn puvwar depi Minis, u pe met sa dan lame Prezidan. Li pa rann nanye pli demokratik, sa. U nek pe sanz dimunn ki ena sa puvwar. Par ekzanp, Prezidan ankor ena puvwar disud enn Konsey antye su sa lalwa-la. San donn okenn rezon. Si ena enn Konsey Minisipal ki eli demokratikman e ki pe fer bann zafer ki Guvernman, ki Minis, pa dakor, zot nek tus enn mo Prezidan, li revok zot tu. Se sa ki zot pe apel desantralizasyon administrasyon rezyonal.

Sa kestyon demokrasi-la nu truve ena enn espes ranforsisman sa sistem enn lapolis minisipal. Tu bann dimunn ki ena enn sertin laz pu rapel lapolis Minisipal dan bann lane ’70 dan Minisipalite Curepipe kan ti ena lafami Requin. Bann dimunn dan enn fami ki apel Requin, ki ti enpe notwar, ti pe met liniform, liniform Nazi mem, ek bluz avek esarp an kwir tusa, ti pe fer lalwa dan Curepipe. Zor ti pe deside ki lagazet kapav vande, ki lagazet pa kapav vande. Zordi nu truv sa Bil-la pe vinn ranforsi sa lapolis minisipal-la ki aster pu gayn puvwar pu aret dimunn san warant dapre sa lalwa-la. Alafin li rapel nu seki nu pe truve par ekzanp an Frans dan bann Minisipalite kot Fron Nasyonal o-puvwar, zot ena enn espes milis popiler ki zot anplwaye kuma bann gard minisipal. 

Nu osi obzekte a sa kloz dan lalwa ki permet bann Konsey zwenn in camera savedir san piblik. Nu pa dakor ek sa.

Pu termine, nu truv lalwa-la pa finn fer nanye pu permet tu bann ti fonksyoner, tu bann ti anplwaye para-etatik partisipe dan ladministrasyon rezyonal. Zot tuzur pa gayn drwa poz kandida. 

Ala inpe angro kifer nu truv  sa Bil-la ki enn veritab eskrokri, ki ena bann eleman anti-demokratik e elitis ladan. E nu pu opoz li avan li vinn dan Parlman. Nu pu denons li ek nu pu kontiyne kanpayn ki nu finn kumanse kont sa proze-la.

Rajni Lallah 

Nu bann propozisyon li viz pu ki sa ena onivo vilaz, prinsip revokabilite, savedir kot enn konsey vilaz so reprezantan dan konsey li revokab par dimunn ki’nn elir li. Anmemtan li viz pu aprofondi sa demokrasi-la ki li dan vilaz, ki li dan lavil. Nu propozisyon li viz enn veritab desantralizasyon puvwar. 

Bann minisipalite bizin ena lemwayin pu zer zot landrwa. Bizin ena desantralizasyon puvwar anterm bidze.

Dan bann konsey ward, ki ena 2 tyer bann konseye ki eli onivo ward, ki ena 1/3 syez  rezerve a bann reprezantan bann lasosyasyon( komite kartye, sindika, korperativ, klib sportif) ki dan sa rezyon-la.

Enn lot laspe seki bann konseye parey kuma zot eli par bann abitan kapav revoke par bann abitan dan sa Ward-la, par petisyon elektoral kot ena nom elekter, so nimero….

Sa pu permet enn sistem kot ena kontrol lor bann konseye.

Konsey Ward bizin ena drwa de veto lor aktivite ekonomik ki ena lefe lor drwa ekonomik e sosyal abitan sa rezyon-la. Konsey Ward bizin ena enn drwa de regar lor bann drwa demokratik ki nu pe propoze. Li ti bizin garanti par Konstitisyon. 

Zordi ena posibilite teknolozik atraver Internet-Kompyuter dan tu landrwa pu permet tu dimunn ek abitan kapav swiv e partisip dan deba. Li enn lepok kot ena mwayin pu aprofondi demokrasi. 

